CELEX: 32017D0319
Language: mt
Date: 2017-02-21 00:00:00
Title: Deċiżjoni ta' Implimentazzjoni tal-Kunsill (UE) 2017/319 tal-21 ta' Frar 2017 li temenda d-Deċiżjoni ta' Implimentazzjoni 2013/677/UE li tawtorizza lil-Lussemburgu biex jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta' taxxa fuq il-valur miżjud

24.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 47/7
            
         DEĊIŻJONI TA' IMPLIMENTAZZJONI TAL-KUNSILL (UE) 2017/319
   tal-21 ta' Frar 2017
   li temenda d-Deċiżjoni ta' Implimentazzjoni 2013/677/UE li tawtorizza lil-Lussemburgu biex jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta' taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395 tagħha,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Taħt l-Artikolu 285 tad-Direttiva 2006/112/KE, l-Istati Membri li ma użawx l-għażla taħt l-Artikolu 14 tat-Tieni Direttiva tal-Kunsill 67/228/KEE (2) jistgħu jeżentaw mit-taxxa fuq il-valur miżjud (“VAT”) lil persuni taxxabbli li l-fatturat annwali tagħhom ma jaqbiżx il-EUR 5 000 jew l-ammont ekwivalenti fil-munita nazzjonali. Huma jistgħu wkoll jagħtu ħelsien gradwat mit-taxxa lil persuni taxxabbli li l-fatturat annwali tagħhom jaqbeż il-limitu massimu stabbilit minnhom għall-applikazzjoni tiegħu.
            
         
               (2)
            
            
               Bid-Deċiżjoni ta' Implimentazzjoni tal-Kunsill 2013/677/UE (3), il-Lussemburgu kien awtorizzat, bħala miżura li tidderoga mill-Artikolu 285 tad-Direttiva 2006/112/KE (“il-miżura ta' deroga”), biex jeżenta, sal-31 ta' Diċembru 2016, mill-VAT lil persuni taxxabbli li għandhom fatturat annwali ta' mhux aktar minn EUR 25 000.
            
         
               (3)
            
            
               B'ittra rreġistrata mal-Kummissjoni fis-26 ta' Settembru 2016, il-Lussemburgu talab awtorizzazzjoni biex jestendi l-miżura ta' deroga mill-1 ta' Jannar 2017 u, fl-istess ħin, biex iżid il-livell limitu minn EUR 25 000 għal EUR 30 000.
            
         
               (4)
            
            
               Il-Kummissjoni infurmat lill-Istati Membri l-oħra bit-talba tal-Lussemburgu, permezz ta' ittri datati l-4 ta' Ottubru 2016. B'ittra datata l-5 ta' Ottubru 2016, il-Kummissjoni nnotifikat lil-Lussemburgu li kellha l-informazzjoni kollha meħtieġa biex tikkunsidra t-talba.
            
         
               (5)
            
            
               Skont l-informazzjoni li pprovda l-Lussemburgu, 970 persuna taxxabbli addizzjonali jistgħu potenzjalment jagħmlu użu mill-miżura ta' deroga biex inaqqsu l-obbligi tal-VAT tagħhom imsemmija fil-Kapitoli 2 sa 6 tat-Titolu XI tad-Direttiva 2006/112/KE. Għaldaqstant jonqos ukoll il-piż fuq l-amministrazzjoni tat-taxxa fir-rigward tal-ġbir tat-taxxa u tal-awditjar ta' negozji żgħar.
            
         
               (6)
            
            
               Peress li l-miżura ta' deroga se tirriżulta f'obbligi tal-VAT imnaqqsa għal negozji żgħar, li xorta jistgħu jagħżlu l-arranġamenti regolari tal-VAT skont l-Artikolu 290 tad-Direttiva 2006/112/KE, jeħtieġ li l-Lussemburgu jiġi awtorizzat biex japplika ż-żieda fil-livell limitu sal-31 ta' Diċembru 2019.
            
         
               (7)
            
            
               Normalment id-derogi jingħataw għal żmien limitat biex tkun tista' ssir valutazzjoni jekk il-miżura speċjali tkunx xierqa u effettiva. Barra minn hekk, billi l-Artikoli 281 sa 294 tad-Direttiva 2006/112/KE dwar skema speċjali għall-intrapriżi żgħar huma soġġetti għal rieżami, huwa possibbli li tidħol fis-seħħ Direttiva, qabel il-31 ta' Diċembru 2019, li temenda dawk id-dispożizzjonijiet. Għalhekk, jenħtieġ li l-miżura ta' deroga tkun limitata fiż-żmien u jkollha klawżola ta' estinzjoni.
            
         
               (8)
            
            
               Biex jiġi żgurat li jinkisbu l-għanijiet tal-miżura ta' deroga, partikolarment li jiġu evitati effetti ta' tfixkil u li jkunu żgurati kondizzjonijiet ekwi, jenħtieġ li din id-Deċiżjoni tapplika mill-1 ta' Jannar 2017. Bil-provvediment tal-applikazzjoni retroattiva tal-miżura ta' deroga jkunu rispettati l-aspettativi leġittimi tal-persuni kkonċernati, billi l-miżura ta' deroga ma tinċidix fuq id-drittijiet u l-obbligi ta' operaturi ekonomiċi jew individwi.
            
         
               (9)
            
            
               Skont informazzjoni mogħtija mil-Lussemburgu, iż-żieda fil-livell limitu se jkollha impatt negliġibbli fuq l-ammont globali tad-dħul mill-VAT miġbur fl-istadju tal-konsum finali.
            
         
               (10)
            
            
               Il-miżura ta' deroga hija skont l-għanijiet tal-Komunikazzjoni tal-Kummissjoni tal-25 ta' Ġunju 2008, “Aħseb l-Ewwel fiż-Żgħir” — “Att dwar in-Negozji ż-Żgħar' għall-Ewropa”.
            
         
               (11)
            
            
               Il-miżura ta' deroga ma għandha l-ebda impatt fuq ir-riżorsi proprji tal-Unjoni li ġejjin mill-VAT peress li l-Lussemburgu se jwettaq kalkolu ta' kumpens skont l-Artikolu 6 tar-Regolament tal-Kunsill (KEE, Euratom) Nru 1553/89 (4).
            
         
               (12)
            
            
               Għalhekk, id-Deċiżjoni ta' Implimentazzjoni 2013/677/UE għandha tiġi emendata kif meħtieġ,
            
         ADOTTA DIN ID-DEĊIŻJONI:
   Artikolu 1
   L-Artikoli 1 u 2 tad-Deċiżjoni ta' Implimentazzjoni 2013/677/UE huma sostitwiti b'dan li ġej:
   
      “Artikolu 1
      B'deroga mill-Artikolu 285 tad-Direttiva 2006/112/KE, il-Lussemburgu huwa awtorizzat li jeżenta mill-VAT persuni taxxabbli li l-fatturat annwali tagħhom ma jaqbiżx EUR 30 000.
      Artikolu 2
      Din id-Deċiżjoni għandha ssir effettiva fid-data tan-notifika tagħha.
      Din id-Deċiżjoni għandha tapplika mill-1 ta' Jannar 2017 sal-31 ta' Diċembru 2019, jew sad-dħul fis-seħħ ta' Direttiva li temenda l-Artikoli 281 sa 294 tad-Direttiva 2006/112/KE dwar skema speċjali għall-intrapriżi żgħar, skont liema minnhom tiġi l-ewwel.”.
   
   Artikolu 2
   Din id-Deċiżjoni hija indirizzata lill-Gran Dukat tal-Lussemburgu.
   
      Magħmul fi Brussell, il-21 ta' Frar 2017.
      
         
            Għall-Kunsill
         
         
            Il-President
         
         E. SCICLUNA
      
   
   
      (1)  ĠU L 347, 11.12.2006, p. 1.
   
      (2)  It-Tieni Direttiva tal-Kunsill 67/228/KEE tal-11 ta' April 1967 dwar l-armonizzazzjoni tal-leġiżlazzjoni tal-Istati Membri dwar it-taxxi fuq il-fatturat minn negozju — L-istruttura u l-proċeduri għall-applikazzjoni tas-sistema komuni ta' taxxa fuq il-valur miżjud (ĠU 71, 14.4.1967, p. 1303/67).
   
      (3)  Id-Deċiżjoni ta' Implimentazzjoni tal-Kunsill 2013/677/UE tal-15 ta' Novembru 2013 li tawtorizza lil-Lussemburgu jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 316, 27.11.2013, p. 33).
   
      (4)  Ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (ĠU L 155, 7.6.1989, p. 9).